Predkladacia správa

Predkladaný materiál obsahuje návrh na uzavretie Dodatkového protokolu k Dohode medzi vládou Slovenskej republiky a vládou Kórejskej ľudovodemokratickej republiky o podpore a vzájomnej ochrane investícií (ďalej len „dodatkový protokol“).

Dohoda medzi vládou Slovenskej republiky a vládou Kórejskej ľudovodemokratickej republiky o podpore a vzájomnej ochrane investícií bola podpísaná 27. októbra 1998 v Bratislave a platnosť nadobudla dňa 17. apríla 1999 a v Zbierke zákonov SR bola uverejnená pod číslom 180/1999 (ďalej len „dohoda“).

Jednou z priorít prístupového procesu Slovenskej republiky do Európskej únie bolo splnenie záväzku týkajúceho sa zosúladenia medzinárodných hospodárskych zmlúv všeobecnej povahy Slovenskej republiky – dohôd o podpore a vzájomnej ochrane investícií.

Ministerstvo financií SR vypracovalo materiál v oblasti harmonizácie dohôd o podpore a vzájomnej ochrane investícií (ďalej len „bilaterálne investičné dohody“) „Návrh postupu pre zabezpečenie súladu medzinárodných hospodárskych zmlúv všeobecnej povahy – dohôd o podpore a vzájomnej ochrane investícií so záväzkami Slovenskej republiky vyplývajúcimi z jej členstva v Európskej únii“, ktorý bol schválený uznesením vlády SR č. 927 zo dňa 30. septembra 2003.

Cieľom materiálu bolo navrhnúť riešenie pre zosúladenie medzinárodnoprávnych záväzkov Slovenskej republiky, vyplývajúcich z integračného procesu Slovenskej republiky do Európskej únie a záväzku prijatého v rámci negociačnej kapitoly č. 26 – Vonkajšie vzťahy, Zmluvy o pristúpení, Aktu o pristúpení – čl. 6 ods. 10, ako aj Zmluvy o založení ES – čl. 307.

Predmetom zosúlaďovania zmluvnej základne s legislatívou EÚ sú bilaterálne investičné dohody uzavreté s tretími krajinami, a to z dôvodu ich nezlučiteľnosti so záväzkami vyplývajúcimi z členstva Slovenskej republiky v EÚ. Do tejto kategórie patrí 20 bilaterálnych investičných dohôd vrátane bilaterálnej investičnej dohody s Kórejskou ľudovodemokratickou republikou.

Keďže druhá zmluvná strana neprijala dodatok v znení uvedenom v prílohe V vyššie uvedeného materiálu, tak zmena medzinárodnej zmluvy musí byť prerokovaná a schválená orgánmi, ktoré dali súhlas na to, aby SR bola zmluvou viazaná, a to rovnakým postupom, akým bol schválený návrh na uzavretie dohody. Po schválení dodatkového protokolu vládou SR musí byť návrh na uzavretie dodatkového protokolu predložený Národnej rade SR na vyslovenie súhlasu podľa čl. 7 ods. 4 Ústavy SR, keďže ide o hospodársku zmluvu všeobecnej povahy. 

Prijatie dodatkového protokolu nebude mať finančný, ekonomický a environmentálny vplyv a ani vplyv na zamestnanosť. 

Dodatkový protokol sa predkladá na rokovanie vlády SR. Vzhľadom k tomu, že dodatkový protokol nemá prednosť pred zákonmi podľa čl. 7 ods. 5 Ústavy, nie je potrebné ho prerokovať v Legislatívnej rade vlády SR. Po podpise bude dodatkový protokol predložený na vyslovenie súhlasu Národnej rady SR a následne na ratifikáciu prezidentom SR.